Predlagani ukrepi so zasnovani v skladu s cilji in pravili skupne ribiške politike ter so skladni s politiko Unije na področju trajnostnega razvoja.

Uredba Sveta (EU) 2016/72 je določila ribolovne možnosti za leto 2016 za nekatere staleže rib in skupine staležev rib, ki se uporabljajo za vode Unije in za ribiška plovila Unije v nekaterih vodah zunaj Unije. Te ribolovne možnosti se v obdobju, v katerem veljajo, običajno večkrat spremenijo. Nekaj sprememb je treba vnesti tudi v Uredbo Sveta (EU) 2015/2072, da se prilagodijo oznake staležev znotraj varnih bioloških meja.

Znanstveno mnenje v zvezi s staleži sleda na območjih celotnega dovoljenega ulova (v nadaljnjem besedilu: območja TAC) VIa(N) in VIa(S), VIIb,c dovoljuje določitev celotnega dovoljenega ulova, da se omogoči zbiranje od ribištva odvisnih podatkov na obeh območjih upravljanja. To bi v prihodnje izboljšalo znanstvena mnenja za te staleže.

Pri predlogu so upoštevane povratne informacije zainteresiranih strani, svetovalnih svetov, nacionalnih uprav, organizacij ribičev in nevladnih organizacij.

Predlagano je bilo, da se opravijo znanstvene raziskave za obravnavo dolgoročnih ugotovljenih pomanjkljivosti v obstoječih raziskavah v zvezi z morskim listom v Irskem morju (VIIa). Sedanji celotni dovoljeni ulov je na zelo nizki ravni in v sektorju menijo, da je neustrezen; neusklajenost med ocenjeno in dejansko količino bi povzročila učinek pojava vrst, ki pri izvajanju obveznosti iztovarjanja omejujejo ribolov. Zato so za oceno stanja staleža potrebni dodatni znanstveni podatki.

Država članica lahko dodeli do največ dodatna 2 % svoje dodeljene kvote za podporo znanstvenim raziskavam, pri čemer so te kvote lahko naprodaj. Glede na zelo nizek celotni dovoljeni ulov za morskega lista v razdelku ICES VIIa to ne bi zagotavljalo zadostne kvote poleg nacionalnih kvot za podporo obsega raziskav, ki bi bil potreben za pridobitev potrebnih podatkov za znanstveno oceno.

Z znanstveno oceno predloga je bilo ugotovljeno, da bi dodatna sredstva za podporo tega projekta še vedno prinesla povečanje biomase drstitvenega staleža, četudi bi bilo to povečanje manjše. Znanstveni, tehnični in gospodarski odbor za ribištvo (v nadaljnjem besedilu: STECF) je v svojih sklepih navedel, da bi bila raziskava, ki bi zajemala celotno razširjenost staleža, načeloma koristna za oceno, če bi se izvajala več let. Zato bi bilo treba te dodatne kvote ob soglasju držav članic, ki imajo kvoto za morskega lista v razdelku ICES VIIa, dodeliti enemu ali več plovilom, ki sodelujejo v znanstvenem projektu, in samo za čas trajanja projekta.

Mednarodni svet za raziskovanje morja (v nadaljnjem besedilu: ICES) trenutno zagotavlja znanstvena mnenja za squalus acanthias, koda poročanja pa prav tako izhaja iz latinskega imena za to vrsto. Vendar se splošno ime, uporabljeno v angleški jezikovni različici Uredbe Sveta (EU) št. 2016/72, ne ujema z latinskim imenom vrste, saj je ta vrsta tam navedena kot „spurdog/dogfish“. Zato bi bilo treba splošno ime v angleški jezikovni različici popraviti v „picked dogfish“, ki ustreza latinskemu imenu za to vrsto.

Ribolovne možnosti za trneža (squalus acanthias) so določene na 0 ton. Trnež (squalus acanthias) se še vedno lovi v znatnih količinah v številnih vrstah ribolova in pri polnem izvajanju obveznosti iztovarjanja resnično predstavlja vrsto, ki omejuje ribolov. Za lažje izvajanje obveznosti iztovarjanja je bil razvit projekt za uvedbo izogibanja trnežu (squalus acanthias) v realnem času. STECF je v svoji oceni ugotovil, da bi ta predlog lahko prispeval k obnovitvi staleža, in sicer s spodbujanjem izogibanja. Plovilom, ki sodelujejo v projektu, bi moralo biti dovoljeno iztovarjati omejene količine trneža (squalus acanthias), in sicer tistih, ki so poginili in tudi ob takojšnji izpustitvi ne bi preživeli. Tako ne bi bilo nikakršnega povečanja umrljivosti in nobenega negativnega vpliva na obnovo staleža. Kot previdnostni ukrep za zagotovitev, da ne bo škode za dolgoročno obnovo staleža, bi za iztovarjanja morala veljati splošna letna omejitev 270 ton in mesečna omejitev največ 2 ton za vsako plovilo, ki sodeluje v projektu. V projektu bi lahko sodelovale vse države članice, ki bi to želele in ki bi med seboj izmenjevale informacije o območjih ulova trneža (squalus acanthias). Države članice bi morale seznam sodelujočih plovil uradno priglasiti Komisiji. Dodelitev velja samo za obdobje trajanja projekta.

Na medkonferenčnem zasedanju Mednarodne komisije za ohranitev tunov v Atlantiku (v nadaljnjem besedilu: ICCAT) marca 2016 je bilo dogovorjeno, da bo Unija lahko Portugalski dodelila del svoje neizkoriščene zmogljivosti gojenja za vnos divjega ulovljenega navadnega tuna za gojenje. To bi v prihodnosti omogočalo obratovanje ribogojnice navadnega tuna na Portugalskem. Zato bi bilo treba uvesti ustrezno omejitev kapacitet.

Komisija želi s tem predlogom tudi spremeniti Uredbo Sveta (EU) 2015/2072 o določitvi ribolovnih možnosti za leto 2016 v Baltskem morju, da se prilagodijo oznake staležev znotraj varnih bioloških meja. Najnovejša mnenja navajajo, da je stalež papaline v Botnijskem zalivu znotraj varnih bioloških meja, stalež sleda v Riškem zalivu pa zunaj varnih bioloških meja.





2016/0203 (NLE)

Predlog

UREDBA SVETA

o spremembi uredb (EU) 2016/72 in (EU) 2015/2072 glede nekaterih ribolovnih možnosti

SVET EVROPSKE UNIJE JE –

ob upoštevanju Pogodbe o delovanju Evropske unije in zlasti člena 43(3) Pogodbe,

ob upoštevanju predloga Evropske komisije,

ob upoštevanju naslednjega:

(1)Uredba Sveta (EU) 2016/72 določa ribolovne možnosti za leto 2016 za nekatere staleže rib in skupine staležev rib, ki se uporabljajo za vode Unije in za ribiška plovila Unije v nekaterih vodah zunaj Unije.

(2)Nekateri dogovori o prenosih kvot s pogodbenic regionalne organizacije za upravljanje ribištva (v nadaljnjem besedilu: RFMO) so sklenjeni na začetku leta. Primerno je zagotoviti, da obstajajo pravne določbe za izvedbo takšnih prenosov in dodelitev kvot zadevnim državam članicam.

(3)Znanstveno mnenje v zvezi s staleži sleda v območjih ICES VIa(N) in VIa(S), VIIb,c dovoljuje določitev celotnega dovoljenega ulova (v nadaljnjem besedilu: TAC), da se omogoči zbiranje od ribištva odvisnih podatkov na obeh območjih upravljanja. Tako bi se v prihodnje lahko bolje oblikovala znanstvena mnenja za navedene staleže.

(4)Glede na znanstveno mnenje Mednarodnega sveta za raziskovanje morja (v nadaljnjem besedilu: ICES) bi bilo treba zmanjšati ulov severnih kozic. Po posvetovanjih z Norveško je primerno spremeniti omejitve ulova za severno kozico v razdelku ICES IIIa in v norveških vodah južno od 62°S.